DKD-werkers weier om in ‘onveilige‘ gebou te werkPopcru-lede het Maandagoggend buite die DKD-hoofkantoor in W.F. Nkomostraat betoog. Foto: Facebook Popcru het Maandagoggend in Pretoria se middestad begin betoog nadat die departement van korrektiewe dienste (DKD) amptenare met ontslag gedreig het omdat hulle weier om in die departement se hoofkantoorgebou te werk. Richard Mamabolo, woordvoerder van die vakbond, sê die werkers se weiering spruit uit die feit dat die gebou net ŉ week nadat Tshwane se burgemeester, Solly Msimanga, die gebou om veiligheidsredes laat sluit het, weer deur die DKD oopgestel is. Die DKD beweer hulle het kennis van Tshwane se brandweerhoof ontvang dat dit veilig is om na die gebou terug te keer. “Hulle het beweer hulle het daardie naweek die foute in die gebou reggestel om dit weer geskik te maak om daarin te werk,” het Mamabolo Maandagoggend op pad na die betoging in WF Nkomostraat gesê. “Ons is oor nog baie ander probleme in die gebou bekommerd. Ons wil ŉ sertifikaat hê dat dit veilig is.” Hy sê Popcru, wat 80% van die DKD-amptenare in die gebou verteenwoordig, dring daarop aan dat die departement alternatiewe kantoorruimte bekom. “Amptenare moet die kans kry om aan te hou werk sodat dienslewering nie hieronder ly nie.” Mamabolo beweer die departement het ŉ week gelede onderhandelings oor die veiligheid in die gebou kortgeknip en daarna amptenare wat weier om in die gebou te werk, met ontslagbriewe gedreig. Popcru beweer die gebou is steeds “lewensgevaarlik” ondanks DKD se versekering dat dit veilig genoeg is om in te werk. Foto: Facebook “Hulle beskuldig ons van ŉ onwettige staking omdat ons lede nie in daardie gebou kan werk nie, maar hulle het net skielik besluit om nie langer met ons te kommunikeer nie,” sê hy. Popcru gaan Donderdag hof toe om die departement te dwing om op te hou met die dreigbriewe. Singabakho Nxumalo, DKD-woordvoerder, erken hulle het briewe aan amptenare oorhandig. Hy sê dit is in Popcru se teenwoordigheid gedoen, maar ontken dat hulle enigiemand met ontslag gedreig het. “Ons het net gevra hulle moet ons in kennis stel wanneer hulle van plan is om terug te keer werk toe en wat die redes is van hul weiering om te werk.” Hy sê die Maandag nadat die gebou onveilig verklaar is, het die stadsraad die DKD amptelik in kennis gestel dis veilig om na die gebou terug te keer. “Die gebou is nog nie 100% nie, maar veilig genoeg om in te werk,” sê hy.